ระเบียบกรมสรรพสามิตระเบียบกรมสรรพสามิตว่าด้วยขั้นตอนและระยะเวลาการปฏิบัติงานคืนภาษีสรรพสามิตสำหรับสินค้าที่จำหน่ายให้ผู้ได้รับเอกสิทธิพ.ศ. ๒๕๔๑------------------ อาศัยอำนาจตามความในข้อ ๙ แห่งระเบียบสำนักนายกรัฐมนตรี ว่าด้วยการปฏิบัติราชการ เพื่อประชาชนของหน่วยงานของรัฐ พ.ศ. ๒๕๓๒และเพื่ออนุวัตตามกฎกระทรวงฉบับที่ ๑๗ (พ.ศ. ๒๕๒๙)ออกตามความในพระราชบัญญัติภาษีสรรพสามิต พ.ศ. ๒๕๒๗ ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีลงวันที่ ๒๕ กรกฎาคม ๒๕๒๙กรมสรรพสามิตจึงออกระเบียบกำหนดขั้นตอนและระยะเวลาการปฏิบัติงานคืนภาษีสรรพสามิตสำหรับสินค้าที่จำหน่ายให้ผู้ได้รับเอกสิทธิไว้ดังต่อไปนี้ ข้อ๑ ระเบียบนี้เรียกว่า"ระเบียบกรมสรรพสามิต ว่าด้วยขั้นตอนและระยะเวลาการปฏิบัติงานคืนภาษีสรรพสามิตสำหรับสินค้าที่จำหน่ายให้ผู้ได้รับเอกสิทธิพ.ศ. ๒๕๔๑" ข้อ๒ ระเบียบนี้ให้ใช้บังคับตั้งแต่วันออกประกาศเป็นต้นไป ข้อ๓ให้ยกเลิกระเบียบกรมสรรพสามิตว่าด้วยการปฏิบัติงานคืนภาษีสรรพสามิตสำหรับประเภทสินค้าที่จำหน่ายให้ผู้ได้รับเอกสิทธิพ.ศ. ๒๕๓๒ ข้อ๔ผู้ประกอบอุตสาหกรรมที่ประสงค์จะขอรับคืนภาษีสรรพสามิตสำหรับสินค้าที่จำหน่ายให้ผู้ได้รับเอกสิทธิตามข้อผูกพันที่ประเทศไทยมีอยู่ต่อองค์การสหประชาชาติหรือตามกฎหมายระหว่างประเทศหรือตามสัญญากับนานาประเทศหรือทางการทูตตามหลักถ้อยทีถ้อยปฏิบัติต่อกัน ให้ยื่นแบบ ภษ. ๐๑ - ๓๕คำขอคืนค่าภาษีสรรพสามิตตามมาตรา ๑๐๒ (๓) แห่งพระราชบัญญัติภาษีสรรพสามิต พ.ศ. ๒๕๒๗ จำนวน ๒ ชุดต่อเจ้าพนักงานสรรพสามิต ที่ ส่วนคืน ยกเว้น และลดหย่อนภาษี สำนักบริหารการจัดเก็บภาษี ๒กรมสรรพสามิต พร้อมเอกสารหลักฐานประกอบดังนี้ ๔.๑ใบเสร็จรับเงินค่าสินค้า ซึ่งบริษัท ร้านค้าที่จำหน่ายสินค้าของผู้ประกอบอุตสาหกรรมออกให้แก่ผู้ซื้อและให้ทูตหรือเจ้าหน้าที่องค์การที่ใช้สินค้านั้นหรือผู้ได้รับมอบหมายจากคณะทูต หรือองค์การ ฯ ลงชื่อรับรองกับต้องประทับตราของสถานทูตหรือองค์การ ฯ นั้นด้วย ๔.๒ในกรณีที่สินค้าเป็นน้ำมันและผลิตภัณฑ์น้ำมัน นอกจากจะต้องแสดงเอกสารหลักฐานตาม ๔.๑ แล้วต้องมีหลักฐานแสดงหมายเลขทะเบียนยานพาหนะ ชื่อผู้ใช้น้ำมันและผลิตภัณฑ์น้ำมันในใบเสร็จรับเงินและใบสรุปจำนวนสินค้าบัญชีรายละเอียดแสดงสินค้า และหลักฐานใบเสร็จรับเงินประกอบด้วย ๔.๓หลักฐานแสดงคำรับรอง และความเห็นสมควรให้คืนค่าภาษีสรรพสามิตซึ่งออกให้โดยเจ้าหน้าที่กรมพิธีการทูตกระทรวงการต่างประเทศ ข้อ๕ในการอนุญาตให้คืนภาษีสรรพสามิตสำหรับสินค้าที่จำหน่ายให้ผู้ได้รับเอกสิทธิให้ปฏิบัติงานตามขั้นตอน ดังนี้ ๕.๑ให้เจ้าหน้าที่ลงทะเบียนรับแบบ ภษ. ๐๑ - ๓๕ และเสนอเจ้าพนักงานสรรพสามิตผู้มีหน้าที่ตรวจสอบคำขออนุญาตพร้อมเอกสารหลักฐานประกอบ ๕.๒เจ้าพนักงานสรรพสามิตตรวจสอบคำขออนุญาตพร้อมเอกสารแล้วเห็นควรอนุมัติให้คืนภาษีสรรพสามิตได้ให้ทำบันทึกความเห็นเสนอผู้อำนวยการส่วนคืนยกเว้นและลดหย่อนภาษีสำนักบริหารการจัดเก็บภาษี ๒ ๕.๓ผู้อำนวยการส่วนคืน ยกเว้นและลดหย่อนภาษี สำนักบริหารการจัดเก็บภาษี ๒ตรวจสอบทบทวนเอกสารหลักฐานและจัดทำหนังสืออนุมัติคืนภาษีเสนอผู้อำนวยการสำนักบริหารการจัดเก็บภาษี ๒ ๕.๔ผู้อำนวยการสำนักบริหารการจัดเก็บภาษี ๒ พิจารณาลงนามในหนังสืออนุมัติคืนภาษีให้ผู้ประกอบอุตสาหกรรมแล้วส่งหนังสือให้ผู้ประกอบอุตสาหกรรมเพื่อดำเนินการหักคืนภาษีสรรพสามิตในการเสียภาษีสรรพสามิตในคราวต่อไปได้ ข้อ๖ การปฏิบัติงานตาม ข้อ ๕ให้ดำเนินการให้แล้วเสร็จภายใน ๒ วันทำการ ข้อ๗ ให้ผู้อำนวยการสำนักบริหารการจัดเก็บภาษี๒ รักษาการตามระเบียบนี้ ประกาศณ วันที่ ๒๔ ธันวาคม พ.ศ. ๒๕๔๑ เรณู รื่นกลิ่น รองอธิบดีรักษาราชการแทน อธิบดีกรมสรรพสามิต[รก.๒๕๔๒/พ๑๐๔ง/๔๖/๑๗ ธันวาคม ๒๕๔๒] ชไมพร/แก้ไข ๒๙พฤษภาคม ๒๕๔๕ (A+B)